หุ้นไทยปรับฐานดิ่ง 17.47 จุด
หุ้นไทยวันนี้ปรับฐานหนัก เจอแรงขายหุ้นกลุ่มชิน ทำติดลบกว่า 17 จุด ซื้อขายล้นหลามกว่า 8 หมื่นล้าน
10 ม.ค. 2556

หุ้นไทยวันนี้ปรับฐานหนัก เจอแรงขายหุ้นกลุ่มชิน ทำติดลบกว่า 17 จุด ซื้อขายล้นหลามกว่า 8 หมื่นล้าน
ดัชนีตลาดหลักทรัพย์แห่งประเทศไทย วันที่ 10 ม.ค. ดิ่งลงถึง 17.47 จุด หรือ 1.23% มาปิดตลาดที่ 1,405.99 จุด มูลค่าการซื้อขายมากถึง 81,270.08 ล้านบาท โดยในวันนี้มีรายการ Big Lot หุ้น INTUCH จำนวน 26 รายการ จำนวน 330.18 ล้านหุ้น มูลค่า 20,884.42 ล้านหุ้น ราคาเฉลี่ย 63.25 บาท
บริษัท ชิน คอร์ปอเรชั่น (INTUCH ) ชี้แจงว่า บริษัท ซีดาร์ โฮลดิ้งส์ ผู้ถือหุ้นรายใหญ่ขายหุ้นบางส่วนที่ถืออยู่ 330 ล้านหุ้น คิดเป็น10.3% ของหุ้นทั้งหมดของบริษัท  โดยขายให้แก่นักลงทุนไทยโดยประมาณ 20% และบริษัท ไทยเอ็นวีดีอาร์ 
อย่างไรก็ตาม นายรักพงศ์ ไชยศุภรากุล ผู้จัดการส่วนวิจัยและเศรษฐกิจกลยุทธ์ ฝ่ายวิจัย บริษัทหลักทรัพย์ (บล.) เคจีไอ (ประเทศไทย) กล่าวว่า การซื้อขาย Big Lot ของ INTUCH ไม่มีผลต่อการปรับฐานของตลาดหุ้นไทยในวันนี้มากนัก แต่เป็นเพราะนักลงทุนต่างประเทศเริ่มชะลอการซื้อหุ้นไทยหลังจากราคาหุ้นปรับเพิ่มขึ้นมามากแล้ว 
"ที่ผ่านมาตลาดหุ้นไทยพึ่งพิงกระแสเงินทุนจากต่างชาติ ซึ่งหากเริ่มขายทำกำไรอาจจะเริ่มทำให้บรรยากาศการลงทุนเสียไป เนื่องจากปัจจัยอื่นๆ ไม่มีอะไรเปลี่ยนแปลง โดยช่วงนี้ให้น้ำหนักไปที่การประกาศผลประกอบการของบริษัทจดทะเบียนในตลาดหุ้นยุโรป" นายรักพงศ์ กล่าว
สำหรับแนวโน้มตลาดหุ้นในวันพรุ่งนี้ นายรักพงศ์ กล่าวว่า จะสามารถดีดกลับไปขึ้นมาได้บ้าง แต่คงไม่มากนัก เนื่องจากตลาดหุ้นเริ่มเปราะบางมากขึ้น โดยให้แนวต้านไว้ที่ 1,415 จุด และแนวรับที่ 1,400 จุด
มูลค่าซื้อขาย 5 อันดับหลักทรัพย์
INTUCH มูลค่า 6,225.71 ล้านบาท ปิดที่ 65.25 บาท -1.75 บาท หรือ -2.61% 
ADVANC มูลค่า 2,635.57 ล้านบาท ปิดที่ 197.00 บาท -4.00 บาท หรือ  -1.99%
BBL มูลค่า 2,508.40 ล้านบาท ปิดที่ 196.50  ไม่เปลี่ยนแปลง
PTTGC มูลค่า 1,784.11 ล้านบาท ปิดที่ 72.75 บาท +1.25 บาท หรือ +1.75%
PTT มูลค่า 1,672.95 ล้านบาท ปิดที่ 327.00 บาท -4.00 บาท หรือ -1.21%